קלו לוסה

קלו לוסה (בצרפתית: Clos Lucé) היא בית אחוזה באמבואז, בעמק הלואר שבצרפת. האחוזה ממוקמת כקילומטר דרומית לארמון אמבואז (Château d'Amboise), ושני האתרים מקושרים זה לזה בתעלה תת-קרקעית. היסטוריה בית האחוזה נבנה בידי אטיין ללופ באמצע המאה ה-15, ונרכש בשנת 1490 על ידי שארל השמיני, מלך צרפת, עבור רעייתו, אן מברטאן. מאוחר יותר שימש בית האחוזה את פרנסואה הראשון, וכן את אחותו, מרגריט מנווארה, שהחלה לכתוב בו את ספרה L'Heptaméron. בשנת 1516 הזמין פרנסואה הראשון את לאונרדו דה וינצ'י לאמבואז, והעניק לו את בית האחוזה בקלו כמקום מגורים (האזור נקרא באותם ימים קלו בלבד). לאונרדו הגיע למקום עם שלוש דוגמאות מיצירותיו, המונה ליזה, מריה וישו העולל עם הקדושה אנה, ויוחנן המטביל. לאונרדו העביר בקלו את שלוש שנות חייו האחרונות, עד שנפטר באחוזה ב-2 במאי 1519. במאה השמונה עשרה נוספו חדרים לאחוזה. כיום, קלו לוסה היא מוזיאון שמציג את ההיסטוריה העשירה של האזור וכולל ארבעים מודלים של מגוון המכונות שעיצב לאונרדו. קישורים חיצוניים אתר האינטרנט הרשמי של קלו לוסה (בצרפתית) קלו לוסה, ברשת החברתית פייסבוק קלו לוסה, ברשת החברתית X (טוויטר)